इन तमाम किन्तु-परंतुओं के अलावा सच्चाई यह भी है कि विपक्ष मोदी से डरा हुआ तो जरूर है, लेकिन मोदी की हस्ती मिटाने के चक्कर में वह अपना वजूद भी खत्म नहीं कर लेना चाहेगा. पर्दे के सामने आकर कोई कुछ न कहे, लेकिन मोदी विरोधी खेमें के तमाम नेताओं को अपनी सीमाएं, खामियों और खूबियों का अहसास हैं. इसी लिये तो अखिलेश अपने 2017 के विधान सभा चुनाव के समय के सहयोगी राहुल गांधी से हाथ मिलाने में कतरा रहे हैं. वह जानते हैं कि कांग्रेस के ऊपर विवादित ढांचा गिराने का दाग लगा हुआ है, यह बात मुलायम सिंह यादव कई बार सार्वजनिक मंचों से कह भी चुके हैं और इसको लेकर मुस्लिमों में हमेशा से कांग्रेस के प्रति नाराजगी रही है. अखिलेश की तरह ही मायावती को एक और चिंता भी सता रही है कि कहीं महागठबंधन बनाकर मुस्लिम वोट हासिल करने के चक्कर में उनका दलित वोटर उनसे दूर न खिसक जाये. एक सीधा सा सिद्धांत है कि हर क्रिया की प्रतिक्रिया होती है.अगर महागठबंधन के खिलाफ हिन्दू वोटर एकजुट हो गये तो मायावती और अखिलेश की सियासत धरी की धरी रह जायेगी. 2014 में यह हो भी चुका है.